La probă scrisă E.c) a simulării examenului național de bacalaureat din sesiunea martie 2024, care s-a desfășurat marți, la nivelul județului Satu Mare s-a chiulit în grup. La această probă au fost prezenți 1758 de candidați din totalul de 2204 înscriși. Adică 446 dintre ei nu s-au prezentat.
Subiectele și baremele de corectare au fost publicate la ora 15:00, pe subiecte.edu.ro, de către Centrul Național de Politici și Evaluare în Educație.
Afișarea primelor rezultate, în format anonimizat, conform prevederile specifice în vigoare (Regulamentul general privind protecția datelor – GDPR), va avea loc pe 15 martie 2024. Rezultatele nu vor fi făcute publice, dar vor fi comunicate prin profesorii elevilor. Potrivit procedurii, rezultatele nu se contestă (art. 13, alin. 8 din procedură) și pot fi trecute în catalog la cererea elevilor.
Precizăm că, începând cu sesiunea august 2023 a examenului național de bacalaureat, Ministerul Educației a generalizat evaluarea digitalizată a lucrărilor candidaților. Acest proces nu implică schimbări în ceea ce privește criteriile de evaluare/baremele și tipurile de subiecte pentru probele scrise ale examenului de bacalaureat.